ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινη Θεση Του Συμβουλιου Σχετικα Με Την Προταση Αποφασης Του Ευρωπαϊκου Κοινοβουλιου Και Του Συμβουλιου Περι Της Εφαρμογης Προγραμματος Καταρτισης Για Τους Επαγγελματιες Της Ευρωπαϊκης Βιομηχανιας Οπτικοακουστικων Προγραμματων (Media Καταρτιση 2001-2005)

1. Ιστορικο Του Φακελου

- Έγκριση της πρότασης από την Ευρωπαϊκή Επιτροπή: 14 Δεκεμβρίου 1999 [1]

[1] COM (1999) 658 τελικό - 99/0275 (COD) της 14ης Δεκεμβρίου 1999

- Διαβίβαση της πρότασης στο Ευρωπαϊκό Κοινοβούλιο και στο Συμβούλιο: 28 Ιανουαρίου 2000

- Γνώμη της Οικονομικής και Κοινωνικής Επιτροπής: 27 Απριλίου 2000 [2]

[2] ΟΚΕ/2000/470 της 27ης Απριλίου 2000

- Γνώμη του Ευρωπαϊκού Κοινοβουλίου σε πρώτη ανάγνωση: 6 Ιουλίου 2000 [3]

[3] A5/2000/186

- Γνώμη της Επιτροπής των Περιφερειών: 14 Ιουνίου 2000 [4]

[4] ΕΠ/2000/19 της 14ης Ιουνίου 2000

- Ημερομηνία διαβίβασης της τροποποιημένης πρότασης: 22 Σεπτεμβρίου 2000 [5]

[5] COM (2000) 579 τελικό της 21ης Σεπτεμβρίου 2000

- Ημερομηνία έγκρισης της κοινής θέσης: 23 Νοεμβρίου 2000 [6]

[6] ......

2. Αντικειμενο Της Προτασης Της Ευρωπαϊκης Επιτροπης

Η Ευρωπαϊκή Επιτροπή εξέδωσε στις 14 Δεκεμβρίου 1999 την πρότασή της απόφασης σχετικά με την παράταση του προγράμματος MEDIA Κατάρτιση (2001-2005).

Στόχος της παρούσας ανακοίνωσης είναι να πληροφορηθεί το Ευρωπαϊκό Κοινοβούλιο σχετικά με τη συνέχεια που δόθηκε στο σχέδιο απόφασης του Ευρωπαϊκού Κοινοβουλίου και του Συμβουλίου σχετικά με το πρόγραμμα MEDIA Κατάρτιση μετά την πρώτη ανάγνωση του Ευρωπαϊκού Κοινοβουλίου στις 6 Ιουλίου 2000.

3. Σχολια Της Ευρωπαϊκης Επιτροπης Ως Προς Την Κοινη Θεση

3.1. Γενικές παρατηρήσεις

Η Ευρωπαϊκή Επιτροπή διαπιστώνει με ικανοποίηση ότι η κοινή θέση του Συμβουλίου σέβεται σε γενικές γραμμές την ουσία και το πνεύμα της πρότασης της Ευρωπαϊκής Επιτροπής. Σημειώνει ότι το Συμβούλιο συμμερίζεται τον κεντρικό στόχο της πρότασης που συνίσταται στην ενίσχυση της ανταγωνιστικότητας της βιομηχανίας οπτικοακουστικών προγραμμάτων μέσω μιας ποιοτικής ενίσχυσης της συνεχούς κατάρτισης που παρέχεται στους επαγγελματίες της ευρωπαϊκής βιομηχανίας οπτικοακουστικών προγραμμάτων.

3.2 Αποδοχή των τροπολογιών που πρότεινε το Ευρωπαϊκό Κοινοβούλιο σε πρώτη ανάγνωση

Η κοινή θέση του Συμβουλίου βασίζεται στην τροποποιημένη πρόταση που εξέδωσε η Ευρωπαϊκή Επιτροπή μετά τη γνώμη του Ευρωπαϊκού Κοινοβουλίου σε πρώτη ανάγνωση. Η Ευρωπαϊκή Επιτροπή διαπιστώνει με ικανοποίηση ότι η κοινή θέση λαμβάνει υπόψη, σε ευρεία κλίμακα, τις τροπολογίες που πρότεινε το Ευρωπαϊκό Κοινοβούλιο και έγιναν δεκτές από την Ευρωπαϊκή Επιτροπή, κυρίως όσον αφορά:

- τη σύσταση μιας μικτής επιτροπής (διαχείρισης και συμβουλευτικής) για τη θέση σε εφαρμογή του προγράμματος.

- την παγίωση του μηχανισμού παρακολούθησης και αξιολόγησης του προγράμματος.

- τη συμπερίληψη μέτρων που αποσκοπούν να εξασφαλιστεί διαφάνεια κατά τη θέση σε εφαρμογή του προγράμματος.

- την ειδική μνεία των ενεργειών κατάρτισης που αφορούν το δικαίωμα πνευματικής ιδιοκτησίας.

- τη συμπερίληψη χρήσιμων διευκρινίσεων σχετικά με τη δικτύωση των κέντρων κατάρτισης και την ανταλλαγή καλής πρακτικής μεταξύ τους.

- τη μεγαλύτερη επίγνωση του αντίκτυπου των νέων τεχνολογιών, κυρίως επεκτείνοντας το πεδίο εφαρμογής τους στη διάδοση οπτικοακουστικών προγραμμάτων.

- την ειδική μνεία κατάρτισης που να αφορά την ανάπτυξη νέων τύπων οπτικοακουστικών προγραμμάτων.

3.3 Σημεία σύγκλισης μεταξύ της κοινής θέσης και της πρότασης της Ευρωπαϊκής Επιτροπής

Η Ευρωπαϊκή Επιτροπή λαμβάνει υπόψη ορισμένες τροποποιήσεις εκ μέρους του Συμβουλίου οι οποίες έχουν χαρακτήρα διασαφήνισης ή διευκρίνισης, κυρίως όσον αφορά:

- τις διατάξεις σχετικά με τη συμπληρωματικότητα και το συντονισμό μεταξύ του προγράμματος και άλλων κοινοτικών πολιτικών.

- το γενικό στόχο μιας μεγαλύτερης συνεργασίας μεταξύ διαφόρων παραγόντων της βιομηχανίας.

- τη δυνατότητα χορήγησης πολυετούς χρηματοδότησης σε ορισμένες δράσεις κατάρτισης.

- τη δυνατότητα να συμπεριληφθούν ενέργειες παρακολούθησης της υποστηριζόμενης δράσης κατάρτισης.

- τη συμπερίληψη, στο πεδίο εφαρμογής του προγράμματος, κατάρτισης για τη μεταπαραγωγική δραστηριότητα.

- την ενημέρωση των αναφορών στα κίνητρα του προγράμματος (αιτιολογικές σκέψεις σχετικές με το φόρουμ του Ελσίνκι και το σεμινάριο του Πόρτο).

- τη συμπερίληψη, στις λεπτομέρειες δράσης, της δυνατότητας συγχρηματοδότησης γλωσσικών διευκολύνσεων, έτσι ώστε να επιτραπεί ευρύτερη πρόσβαση των επαγγελματιών στις υποστηριζόμενες δράσεις κατάρτισης.

3.4 Σημεία απόκλισης μεταξύ της κοινής θέσης και της πρότασης της Ευρωπαϊκής Επιτροπής

Ορισμένες σημαντικές αποκλίσεις εξακολουθούν να υπάρχουν σ' αυτό το στάδιο μεταξύ της τροποποιημένης πρότασης της Ευρωπαϊκής Επιτροπής και της κοινής θέσης. Η Ευρωπαϊκή Επιτροπή υπεράσπισε ένθερμα την πρότασή της ως προς αυτά τα σημεία τα οποία θα αποτελέσουν αντικείμενο δήλωσης της Ευρωπαϊκής Επιτροπής που θα περιληφθεί στα πρακτικά της συνεδρίασης του Συμβουλίου.

- Όσον αφορά την επιλογή των γραφείων τεχνικής βοήθειας (ΓΤΒ) που πρέπει να επικουρούν την Ευρωπαϊκή Επιτροπή στην εφαρμογή του προγράμματος, το Συμβούλιο εξέδωσε διάταξη που αποβλέπει στη συμμετοχή της επιτροπής στην τελική επιλογή του ή των ΓΤΒ, σύμφωνα με τη συμβουλευτική διαδικασία, καθώς και μια διάταξη που αποβλέπει στην προσθήκη ενός κριτηρίου επιλογής στη διαδικασία επιλογής του ή των ΓΤΒ "Εμπειρία που αποκτήθηκε στο πρόγραμμα MEDIA II ή άλλες εμπειρίες που αποκτήθηκαν στον εν λόγω τομέα". Η Ευρωπαϊκή Επιτροπή δεν μπορεί να δεχθεί αυτές τις διατάξεις οι οποίες δεν είναι σύμφωνες ούτε με το ρόλο εκτέλεσης του προϋπολογισμού που αναθέτει στην Ευρωπαϊκή Επιτροπή το άρθρο 274 της συνθήκης, ούτε με την ιδιότητα της αναθέτουσας αρχής που της αναγνωρίζει ο δημοσιονομικός κανονισμός. Ως προς το θέμα αυτό η Ευρωπαϊκή Επιτροπή θα προβεί σε δήλωση προς συμπερίληψη στα πρακτικά του Συμβουλίου, υπενθυμίζοντας επίσης ότι κατά την επιλογή αυτών των συμβούλων και γραφείων τεχνικής βοήθειας, η Ευρωπαϊκή Επιτροπή θα φροντίσει με επιμέλεια για την τήρηση των σχετικών διατάξεων της οδηγίας 92/50/ΕΟΚ για το συντονισμό των διαδικασιών σύναψης δημόσιων συμβάσεων υπηρεσιών και των διατάξεων του δημοσιονομικού κανονισμού.

- Όσον αφορά τo ελάχιστo ποσοστό αλλοδαπών συμμετεχόντων στις εκδηλώσεις κατάρτισης που πρόκειται να τύχουν κοινοτικής ενίσχυσης, το Συμβούλιο εισήγαγε μια τροποποίηση στην αρχή της πλειονότητας των αλλοδαπών συμμετεχόντων, με την εισαγωγή της διατύπωσης "κατά κανόνα" (στο άρθρο 4.2) καθώς και με τη μνεία των δυνατοτήτων απόκλισης στις λεπτομέρειες εφαρμογής (βλ. παράρτημα 2.1 παράγραφος 3). Η Ευρωπαϊκή Επιτροπή κρίνει ότι έχει επιτακτική σημασία, λαμβανόμενης υπόψη της κοινοτικής προστιθέμενης αξίας και της αρχής της αυξημένης διακρατικής συνεργασίας στο πλαίσιο του προγράμματος, να καταστεί η κατά πλειονότητα συμμετοχή αλλοδαπών αυστηρά υποχρεωτική.

4. Συμπερασμα

Βάσει αυτής της κοινής θέσης, η νομοθετική διαδικασία μπορεί στο εξής να συνεχιστεί με τη δεύτερη ανάγνωση στο Ευρωπαϊκό Κοινοβούλιο. Με την επιφύλαξη των αναφερόμενων στο σημείο 3.4, η Ευρωπαϊκή Επιτροπή κρίνει ότι όλα τα ευνοϊκά στοιχεία έχουν συγκεντρωθεί για να μπορέσει να ληφθεί μια τελική απόφαση έγκαιρα, έτσι ώστε το πρόγραμμα MEDIA Κατάρτιση να καταστεί λειτουργικό από 1ης Ιανουαρίου 2001.

5. Δηλωσεις Της Ευρωπαϊκης Επιτροπης Στα Πρακτικα

Λαμβανομένων υπόψη των τροποποιήσεων που εισήγαγε το Συμβούλιο στο άρθρο 5.2 και στο παράρτημα 2.3.1. σχετικά με τις λεπτομέρειες επιλογής του ή των γραφείων τεχνικής βοήθειας, η Ευρωπαϊκή Επιτροπή ζήτησε την εγγραφή της ακόλουθης δήλωσης κατά την έγκριση της κοινής θέσης :

"Η Ευρωπαϊκή Επιτροπή επιβεβαιώνει ότι η παρέμβαση μιας επιτροπής σύμφωνα με την απόφαση 1999/468/ΕΚ του Συμβουλίου στην επιλογή των συμβούλων και των γραφείων τεχνικής βοήθειας που αναφέρονται στο σημείο 2.3.1. του παραρτήματος δεν είναι σύμφωνη ούτε με το ρόλο εκτέλεσης του προϋπολογισμού που αναθέτει στην Ευρωπαϊκή Επιτροπή το άρθρο 274 της συνθήκης ούτε με την ιδιότητά της ως αναθέτουσας αρχής που της αναγνωρίζει ο δημοσιονομικός κανονισμός.

Εξάλλου κατά την επιλογή αυτών των συμβούλων και γραφείων τεχνικής βοήθειας, η Ευρωπαϊκή Επιτροπή θα φροντίσει με επιμέλεια για το σεβασμό των σχετικών διατάξεων της οδηγίας 92/50/ΕΟΚ για το συντονισμό των διαδικασιών σύναψης δημόσιων συμβάσεων υπηρεσιών και των διατάξεων του δημοσιονομικού κανονισμού.